แบงก์หนุนรัฐต่อมาตรการอสังหาช่วยผู้บริโภค
กสิกรไทย สนับสนุนให้รัฐบาลต่อมาตรการกระตุ้นอสังหาริมทรัพย์ออกไป หวั่นผู้ประกอบการผลักภาระค่าใช้จ่ายให้ผู้ซื้อ
17 ก.พ. 2553

กสิกรไทย สนับสนุนให้รัฐบาลต่อมาตรการกระตุ้นอสังหาริมทรัพย์ออกไป หวั่นผู้ประกอบการผลักภาระค่าใช้จ่ายให้ผู้ซื้อ
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย มองว่า รัฐบาลควรต่อมาตรการกระตุ้นอสังหาริมทรัพย์ที่จะหมดอายุสิ้นเดือนมี.ค.นี้ โดยเฉพาะมาตรการที่จะส่งผลโดยตรงต่อลูกค้าที่อยู่อาศัย ได้แก่ การเว้นค่าจดจำนอง 1% และเว้นค่าธรรมเนียมการโอน 2.5% ที่ผู้ประกอบการและลูกค้าจะออกฝ่ายละครึ่ง ทั้งนี้เชื่อว่า หากไม่ยืดมาตรการออกไปผู้ประกอบการจะผลักภาระให้ผู้บริโภคด้วยการปรับเพิ่มราคาบ้าน เพราะผู้ประกอบการจะมีต้นทุนกลับมาสูงขึ้น จากปัจจุบันที่ได้รับการยกเว้นภาษีธุรกิจเฉพาะ 3.3%
นายชาติชาย บอกว่า ถึงแม้ว่ารัฐบาลไม่ต่อมาตรการออกไป ก็คงไม่ส่งผลให้สถาบันการเงินจะใช้กลยุทธ์ดอกเบี้ยต่ำเพื่อกระตุ้นตลาด เพียงแต่ดอกเบี้ยเป็นส่วนหนึ่งของการแข่งขัน จึงยังเห็นดอกเบี้ย 0% แต่เป็นระยะเวลาสั้นประมาณ 3 เดือน เพราะดอกเบี้ยมีทิศทางขาขึ้น ขณะที่งานมหกรรมบ้านและคอนโด รวมถึงงานมหกรรมที่อยู่อาศัยต่าง ๆ ยังจะเห็นดอกเบี้ย 0% ประมาณ 6 เดือนอยู่
นายชาติชาย กล่าวว่า ปีนี้ตั้งเป้าหมายขยายสินเชื่อที่อยู่อาศัยใหม่ 3.8 หมื่นล้านบาท จากปัจจุบันสินเชื่อคงค้างอยู่ที่ 1.3 แสนล้านบาท เชื่อว่าจะสามารถทำได้ตามเป้าหมาย แม้ว่ารัฐบาลจะไม่ต่อมาตรการเพราะธนาคารพิจารณาปัจจัยครอบคลุมหมดแล้ว